SKRIFTLIG FORESPØRGSEL P-4075/00

af Jorge Hernández Mollar (PPE-DE) til Kommissionen

(20. december 2000)

Om: Fremme af fiskeriinitiativer

En af Fællesskabets målsætninger inden for rammerne af den fælles fiskeripolitik er at sikre den del af befolkningen, der er afhængig af fiskeriet, tilfredsstillende levevilkår.

Det finansielle instrument til udvikling af fiskeriet tilstræber med sine målsætninger en tilpasning af fiskeristrukturerne til de eksisterende forhold inden for fiskerisektoren, samt en socioøkonomisk tilpasning og ændring af regioner med fiskeri som hovederhverv for at neutralisere virkningerne af omstruktureringen.

I Rådets forordning (EF) nr. 2792/1999(1) af 17. december 1999 om de nærmere regler og betingelser for Fællesskabets strukturforanstaltninger for fiskeriet, afsnit IV, og Rådets forordning (EF) nr. 1260/1999(2) af 21. juni 1999 om generelle bestemmelser om strukturfondene, afsnit II, kapitel IV, betragtes teknisk bistand som et redskab til gennemførelse af de planlagte målsætninger.

Kommunale instanser i kommuner med en fiskerihavn har brug for særligt uddannet personale med henblik på sikring, skabelse og spredning af beskæftigelse med særlig vægt på virksomheder inden for ikke-industrielt eller kystnært fiskeri og på fremme af aquakultur. Kan Kommissionen på baggrund af ovennævnte oplyse, om lokale rådgivningsinstanser og instanser til fremme af fiskeriinitiativer er berettiget til støtte fra IFOP i programmeringsperioden 2000-2006, og ligeledes om de var berettiget til støtte tidligere inden for rammerne af fællesskabsinitiativet PESCA (foranstaltninger 1/2/ANDO 4)?

Kan Kommissionen endvidere oplyse, om sådanne foranstaltninger er støtteberettigede inden for rammerne af fællesskabsinitiativet EQUAL, således som det er anført i punkt 2 i Kommissionens meddelelse (2000/C 127/O2)?

(1) EFT L 337 af 30.12.1999, s. 10.

(2) EFT L 161 af 26.6.1999, s. 1.

Svar afgivet på Kommissionens vegne af Franz Fischler

(24. januar 2001)

Eftersom EU-initiativet PESCA ikke er blevet videreført ved overgangen til den nye programmeringsperiode for strukturfondene (2000-2006), kan de udgifter, som det ærede parlamentsmedlem henviser til, kun vedrøre teknisk bistand til iværksættelse af programmer under det finansielle instrument til udvikling af fiskeriet (FIUF). De er derfor omfattet af Kommissionens forordning (EF) nr. 1685/2000 af 28. juli 2000 om fastsættelse af gennemførelsesbestemmelser til Rådets forordning (EF) nr. 1260/1999 for så vidt angår støtteberettigede udgifter i forbindelse med foranstaltninger medfinansieret af strukturfondene(1). Regel nr. 11 (Omkostninger i forbindelse med forvaltning og gennemførelse af strukturfondene) heri fastsætter i detaljer, hvilke typer udgifter der er støtteberettigede og inden for hvilke grænser.

Ifølge ovennævnte bestemmelser har den ansvarlige myndighed, som udnævnes af den medlemsstat, der forvalter det pågældende FIUF-program, mulighed for at lade lokale enheder varetage rådgivningsopgaver og fremme af initiativer i tilknytning til det strukturelle program i fiskerisektoren.

Med hensyn til EQUAL skal det påpeges, at dette initiativ gør det muligt at støtte rådgivning og fremme af iværksætteraktiviteter, men kun hvis der er tale om projekter, som er i overensstemmelse med initiativets principper (nyskabelse, partnerskab, tværnationalt samarbejde etc.) og med de nationale regler for gennemførelse af sådanne projekter (EU-initiativprogram, programtillæg og regler for udvælgelse af projekter).

(1) EFT L 193 af 29.7.2000.